Όρη του Καντάλ

Τα όρη Καντάλ (ή Ηφαίστεια του Καντάλ), (γαλλικά: Monts du Cantal), είναι μια οροσειρά που βρίσκεται στα κέντρο-δυτικά του Μασίφ Σαντράλ, στο νομό Καντάλ της περιοχής Ωβέρνη-Ρον-Αλπ. Αποτελούν τμήμα του Φυσικού περιφερειακού πάρκου των ηφαιστείων της Ωβέρνης και δημιουργήθηκαν από το μεγαλύτερο ορατό στρωματοηφαίστειο στην Ευρώπη. Ο ορεινός όγκος έδωσε το όνομά του σε ένα νομό, σε ένα τυρί που παράγεται στην περιοχή και στο άλογο του Ναπολέοντα Α΄ στη μάχη του Αούστερλιτς.

 Η προέλευση της λέξης Καντάλ (Cantal) είναι, σύμφωνα με τον Γάλλο γλωσσολόγο Αλμπέρ Ντωζά (Albert Dauzat), προ-λατινική, από τον παλιό τύπο Cantallu, του οποίου η ρίζα είναι η κελτική λέξη Cant=λαμπερός. Παλιά ονομάζονταν επίσης Κελτικά όρη (monts Celtiens) επειδή εμφανίζονται σε αρχαίες διαδρομές ως όρη των Κελτών (Mons Celtarum). Ο αρχαίος ρωμαϊκός δρόμος που τα διέσχιζε από βορρά προς νότο ήταν επίσης γνωστός ως Κελτική οδός (Via Celtica). Τα όρη Καντάλ, μία από τις πέντε φυσικές περιοχές που αποτελούν το Φυσικό περιφερειακό πάρκο των Ηφαιστείων της Ωβέρνης, καταλαμβάνουν κεντρικά το μεγαλύτερο μέρος του νομού στον οποίο έδωσαν το όνομά τους, στην περιοχή Ωβέρνη-Ρον-Αλπ, στο κέντρο του Μασίφ Σαντράλ. Καταλαμβάνουν επίσης μέρος του βόρειου άκρου του νομού Αβερόν. Οριοθετούνται από τις ακόλουθες φυσικές περιοχές: Ωμπράκ στα νοτιοανατολικά. η πλανέζ του Σαιν-Φλουρ στα ανατολικά. Σεζαλιέ στα βορειοανατολικά. Αρτάνς στα βόρεια. Μωριακουά στα δυτικά. Σαταινιεραί προς τα νοτιοδυτικά. Το στρωματοηφαίστειο του Καντάλ είναι το μεγαλύτερο στην Ευρώπη. Εμφανίστηκε πριν από 13 εκατομμύρια χρόνια και οι τελευταίες εκρήξεις του χρονολογούνται από περίπου πριν 2 εκατομμύρια χρόνια. Κατέρρευσε σε μεγάλο βαθμό από φαινόμενα μαζικής κατάρρευσης και από τη διάβρωση των ποταμών και των παγετώνων. Έχει περίπου κυκλική διάμετρο μεταξύ 50 και 70 χιλιομέτρων και έκταση 2.700 τετραγωνικά χιλιόμετρα. Το υψηλότερο σημείο είναι το Πλον ντυ Καντάλ (1.855 μέτρα) και βρίσκεται στο ανατολικό τμήμα του ορεινού όγκου. Περίπου 20 κοιλάδες σχηματίστηκαν στην περιοχή, που ξεκινούν ακτινωτά από το κέντρο και χωρίζουν το βασαλτικό οροπέδιο σε τριγωνικά κομμάτια με εύφορο έδαφος που ονομάζονται πλανέζ (κοιλάδα σε οροπέδιο). Αυτές οι κοιλάδες καταλήφθηκαν από παγετώνες κατά τη διάρκεια της τελευταίας εποχής των παγετώνων, γεγονός που εξηγεί το σχήμα τους. Τα όρη Καντάλ είναι ανάμεσα στις περιοχές της Γαλλίας με την υψηλότερη υδατόπτωση. Από τις πλαγιές πηγάζουν πολλά ρέματα και ποτάμια. Συνεισφέρουν σε διαφορετικές λεκάνες απορροής και εκβάλλουν στον Ατλαντικό Ωκεανό. Η παρουσία του νερού δημιουργεί ιδιαίτερα πράσινα τοπία, εξ ου και η ονομασία «πράσινη περιοχή» που δίνεται στο νομό Καντάλ. Συμβάλλει επίσης στο σχηματισμό πολλών καταρρακτών, φαραγγιών, λιμνών και υγρότοπων. Το ηφαιστειακό σύμπλεγμα του Καντάλ αποτελείται από πολλές κορυφές, οι πιο γνωστές από τις οποίες είναι: Πουί Μαρί (1.787 μέτρα), που προσφέρει ένα πανέμορφο πανόραμα από την κορυφή της, προσβάσιμο από τη διάβαση Πα ντε Περόλ. Πλον ντυ Κανάλ (1.855 μέτρα), προσβάσιμο από το χιονοδρομικό κέντρο του Λιοράν και από τη διάβαση του Πρα-ντε-Μπουκ. Πουί Γκριού (1.690 μέτρα). Πουί Σαβαρός (1.739 μέτρα). Πουί ντε Περ-Ας (1.806 μέτρα), προσφέροντας μια υπέροχη πανοραμική θέα στις παγετώδεις κοιλάδες των ποταμών Σαντουάρ και Ιμπραντίν. Πουί ντε Σεσέζ (1.650 μέτρα), που προσφέρει ένα πανόραμα στις παγετώδεις κοιλάδες των ποταμών Σαντουάρ και Αλανιόν. Το μεγαλύτερο μέρος της οικονομίας επικεντρώνεται στη γεωργία και ιδιαίτερα στην εκτροφή βοοειδών. Η τοπική φυλή βοοειδών είναι τα βοοειδή Σαλέρ, που εκτρέφονται για το κρέας και το γάλα τους (για να παρασκευάσουν τυρί Καντάλ και Σαλέρ). Πολύ αναπτυγμένος είναι ο τουρισμός σε όλες τις εποχές του χρόνου. Εδώ βρίσκεται το Λιοράν, το μεγαλύτερο χιονοδρομικό κέντρο του Μασίφ Σαντράλ. Τα όρη Καντάλ Αρχειοθετήθηκε 2019-09-03 στο Wayback Machine. (γαλλικά) Οι κορυφές του όρους Καντάλ Αρχειοθετήθηκε 2019-09-03 στο Wayback Machine. (αγγλικά)